จีทีเวลธ์ได้คู่หูซิลเวอร์ฟิวเจอร์ส
จีที เวลธ์ฯ ได้ผู้ร่วมทุน 7% &#8220;โบวินส์ ฟิวเจอร์ส&#8221; เข้ามาช่วยทำธุรกิจสัญญาซื้อขายโลหะเงินล่วงหน้า
20 ส.ค. 2554

จีที เวลธ์ฯ ได้ผู้ร่วมทุน 7% “โบวินส์ ฟิวเจอร์ส” เข้ามาช่วยทำธุรกิจสัญญาซื้อขายโลหะเงินล่วงหน้า
นายจิตติ ตั้งสิทธิ์ภักดี ประธานกรรมการ บริษัท จีที เวลธ์ แมเนจเมนท์ แถลงว่า บริษัทได้ขายหุ้นจำนวน 7% หรือเท่ากับ 10 ล้านบาทจากทุนจดทะเบียน 140 ล้านบาท ให้บริษัท โบวินส์ ฟิวเจอร์ส บริษัทลูกของห้างหุ้นส่วนจำกัด โบวินส์ ซิลเวอร์ ผู้นำเข้าโลหะเงินอันดับ 1ใน 3 ของประเทศ ที่มีประสบการณ์มานานกว่า 30 ปี โดยบริษัท โบวินส์ฯ จะส่งตัวแทนเข้ามาเป็นคณะกรรมการบริหารบริษัท 1 คน




ประธานกรรมการ กล่าวว่า การเข้ามาของผู้ร่วมทุนจะมีนัยสำคัญในการลงทุนสัญญาซื้อขายโลหะเงินล่วงหน้า (ซิลเวอร์ ฟิวเจอร์ส) ที่จะเริ่มซื้อขายในตลาดอนุพันธ์ (ประเทศไทย) หรือ TFEX วันที่ 20 มิ.ย.นี้พร้อมกับการขยายเวลาซื้อขายในช่วงเวลา 19.30-22.30 น. ด้วย
นายวิชัย แสงเจริญตระกูล ประธานกรรมการบริหารบริษัท จีที เวลธ์ แมเนจเมนท์ กล่าวว่า ในช่วง 4 เดือนที่ผ่านมา บริษัทมีส่วนแบ่งการตลาด 9.74% คิดเป็นอันดับ 2 ใน 3 อันดับแรกของโบรกเกอร์ค้าทองทั้งหมด 6 ราย และคาดว่าปีนี้จะเพิ่มขึ้นเป็น 15%
ทั้งนี้ บริษัทใช้กลยุทธ์ให้ความรู้นักลงทุนเพื่อให้เข้าใจการลงทุนในสัญญาซื้อขายทองคำล่วงหน้า (โกลด์ ฟิวเจอร์ส)
น.ส.วิลาสินี กิตติเวทางค์ ประธานเจ้าหน้าที่ฝ่ายปฏิบัติการ บริษัทโบวินส์ ฟิวเจอร์ส กล่าวว่า ช่วงสองสัปดาห์ที่ผ่านมาราคาโลหะเงินเคลื่อนไหวในกรอบ 33-39 เหรียญสหรัฐต่อออนซ์ และคาดว่าจะแกว่งตัวในกรอบต่อไป เพื่อสร้างฐานและรอความชัดเจนของทิศทาง เพราะก่อนหน้านี้มีการปรับขึ้นค่าเงินหลักประกันของสัญญาซื้อขายล่วงหน้าโลหะเงินในตลาดโคเม็กซ์ที่กระทบต่อนักลงทุน ที่ทำให้ต้องนำเงินมาใส่เพิ่มเพื่อรักษาอัตราส่วนของเงินหลักประกันในพอร์ตการลงทุน
ขณะที่นักลงทุนบางส่วนที่ไม่ต้องการจะเพิ่มเงินลงทุน ก็มีความจำเป็นต้องลดการถือครองสัญญาซื้อขายล่วงหน้าลง ส่งผลให้มีการปิดสัญญาซื้อขายล่วงหน้าจำนวนมากในช่วงระยะเวลาสั้นๆ เพียง 1 สัปดาห์เท่านั้น
อย่างไรก็ตาม นักลงทุนควรติดตามมาตรการผ่อนคลายปริมาณเงินครั้งที่สอง (QE2) ที่จะหมดลงในเดือน มิ.ย.นี้ ว่าธนาคารกลางสหรัฐจะมีการต่อด้วย QE3 หรือไม่ เนื่องจากตัวเลขเศรษฐกิจและการจ้างงานของสหรัฐยังไม่ได้ดีอย่างที่คาด